Käräjäoikeus katsoo, että pahoinpitelyt ovat jatkuneet lasten koko kasvuiän ajan.

Oikeus tuomitsi 49-vuotiaan naisen neljästä pahoinpitelystä ehdolliseen vankeusrangaistukseen.

Vanhimpien lasten mukaan äiti oli heidän ollessaan pieniä kolauttanut heidän päitään yhteen.

Heidän ehdittyä kouluikään tämä loppui, mutta äiti ryhtyi lyömään.

Pahoinpitelyt perheessä jatkuivat vuodesta toiseen. Kuvituskuva. ALL OVER PRESS

Perheen lapsista vanhin on jo lähtenyt kotoa. Syytteet eivät koske tätä nuorta. Hän oli kuitenkin oikeudessa todistajana.

Suuri perhe asuu Etelä-Suomessa maaseutupaikkakunnalla vaatimattomissa oloissa, mutta erittäin luonnonkauniilla paikalla.

Kesämökkityylinen asuminen on nähtävästi kymmenisen vuotta sitten naimisiin menneen naisen ja hänen nykyisen aviomiehensä oma valinta. He tapasivat kaupunkimaisemmissa oloissa ja olisivat epäilemättä halutessaan saaneet alkuperäisellä paikkakunnallaan modernit normit täyttävät vuokra-asunnon.

Perheen talossa ei ole juoksevaa vettä. Vanhimpien lasten mukaan veden kanto on aina ollut heidän tehtävänsä. Toinen heistä väittää saaneensa selkävaivan raatamisesta.

Varmuutta kertomuksen todenperäisyydestä ei voi saada, sillä käräjäoikeus käsitteli lasten terveystietoja suljettujen ovien takana.

Ainoastaan pahoinpitelyjä käsiteltiin julkisesti.

”Lyönnit tuntuivat normaalilta”

Käräjäoikeuden tiistaina antaman tuomion mukaan nainen syyllistyi toiseksi vanhimman tyttärensä pahoinpitelyyn kahdeksan vuoden ajan, elokuulta 2009 syyskuun 2017 loppuun.

Pahimmillaan alkuvuosina nainen oli iskenyt tytön ja tämän vanhemman sisaruksen päitä yhteen. Menettely oli kuitenkin loppunut lasten tultua kouluikään.

Kouluiässä väkivalta oli ollut enimmäkseen päähän kohdistuvaa läimäyttelyä. Joskus nainen oli lyönyt tytärtään myös nyrkillä.

Vanhemmat lapset kertoivat oikeudelle, että väkivaltaa perheessä oli ollut aina. Asianomistajana (uhrin asemassa) oikeudessa ollut teinityttö sanoi, että ”äidin lyönnit tuntuivat normaalilta”.

Äiti oli lyönyt tytärtään mitättömistä syistä. Teinitytön mukaan äiti oli lyönyt esimerkiksi kesällä 2016, koska hän oli kertonut vitsin.

Asiantuntijat oikeudessa

Teini-ikäisen tytön mukaan äiti oli lyönyt avokämmenellä kasvoille myös hänen nuorempia sisarpuoliaan ”mistä tahansa syystä”.

– Jos he esimerkiksi nauroivat, saattoi äiti ärsyyntyä.

Pahoinpitelyn päätteeksi sisarukset itkivät ja menivät huoneeseensa.

Teinitytön mukaan hän oli 7-8 vuotiaana saanut joitakin haavoja, mutta ei ollut näyttänyt niitä lääkärille.

Vasta yläluokilla tyttö oli avautunut kodin tapahtumista koulukuraattorille ja sitä kautta myös asiantuntijalääkäreille.

Koulukuraattori ja lastenpsykiatrian ylilääkäri todistivat oikeudessa.

Aviomies puolusti vaimoaan

Naista syytettiin nykyään teini-ikäisen tyttärensä pahoinpitelyn lisäksi tämän pienten sisarten pahoinpitelyistä.

Nykyään 49-vuotias nainen kiisti rikokset. Yhtään väitettyä pahoinpitelyä ei ole tapahtunut.

Edelleen vaikka näytettäisiin, että hän on käyttänyt kovia otteita lapsia kohtaan, kyse on korkeintaan lievistä pahoinpitelyistä. Rikosoikeudellisesti teot ovat vanhentuneita. Syytteet on hylättävä.

Naisen aviomies todisti vaimonsa puolesta. Miehen mukaan hän ei ole koskaan nähnyt puolisonsa lyövän lapsia eikä hänellä ole ollut syytä sellaista edes epäillä tällaista tapahtuneen hänen itsensä ollessa töissä tai matkoilla.

Käräjäoikeus piti vastaajan ja hänen miehensä puheita epäuskottavina.

Kolme ensimmäistä pahoinpitelysyytettä on näytetty toteen asiantuntijatodistajien sekä perheen vanhempien lasten kertomuksella.

Huoli äidistä ja sisaruksista

Käräjäoikeus pitää teini-ikäisen tytön ja hänen vanhemman sisaruksensa todistajakertomusta luotettavana. Mikään ei viittaa siihen, että he haluaisivat kostaa äidilleen tai isäpuolelleen.

Käräjäoikeuden arvion mukaan tyttö ja hänen vanhempi sisaruksensa arvostivat perhettään, he osoittivat sympatiaa äitiään kohtaan, olivat huolissaan tästä että myös nuoremmista sisaruksistaan.

Pahinta oli teinitytön ja vanhimman sisaruksen mukaan pieniin sisarpuoliin kohdistuvat teot. Teini-ikäinen tyttö oli lyöntien ohella nähnyt, kuinka äiti tarttuu hänen pieniä sisaruksiaan kädestä rajulla otteella.

Vanhemmat lapset kertoivat oikeudelle myös isäpuolensa ja äitinsä rajuista yhteydenotoista, joiden seurauksena äiti lapsineen päätyi turvakotiin.

Raju reaktio

Perhe joutui sosiaalitoimien kohteeksi vuoden 2017 lopulla. Samaan aikaan vanhin lapsi aikuistui ja muutti pois kotoaan.

Pahoinpitelyt loppuivat tähän - yhdellä poikkeuksella. Viime kesänä äiti löi 6-vuotiasta lastaan avokämmenellä päähän sosiaalityöntekijän silmien edessä.

Sosiaalityöntekijä oli ollut vierailulla perheen kodissa. Sosiaalityöntekijän mukaan kuusivuotias lapsi oli värittänyt erästä kuvaa. Äiti oli auttanut häntä siinä. Mies oli samaan aikaan laittanut ruokaa ja pyytänyt vaimoaan avuksi.

Lapsi oli tilanteessa kysynyt sosiaalityöntekijältä, voisiko tämä äidin sijasta jatkaa maalaamista hänen kanssaan. Äiti oli tilanteessa reagoinut nopeasti ja voimakkaasti.

– Noin ei pyydetä, oli nainen tokaissut ja iskenyt muitta mutkitta lasta päähän.

Oikeus piti tekoja jatkuvina

Sosiaalityöntekijän mukaan lapsi oli ollut peloissaan eikä ollut huolinut hänen lohdutuksestaan. Lyönnin luonteesta hän totesi, että oli kuullut läimäyksen äänen ja nähnyt lapsen hiusten heilahtavan voimakkaasti.

– Kyse ei ollut leikkisästä läpsäyksestä.

Nainen kiisti tämänkin pahoinpitelyn. Hän huomautti, ettei edes ollut tekohetkellä lapsen huoltaja.

Käräjäoikeus katsoo teon pahoinpitelyksi. Sillä, ettei syytetty ollut lapsen huoltaja, ei ole asiassa merkitystä.

Käräjäoikeuden käsityksen mukaan nainen on pahoinpidellyt lapsiaan yhtäjaksoisesti vuosien ajan. Tuomionsa oikeus luki neljästä pahoinpitelystä.

Oikeus tuomitsi 49-vuotiaan naisen 45 päivän ehdolliseen vankeusrangaistukseen sekä maksamaan lapsilleen korvauksia yhteensä 1200 euroa.

Tuore tuomio ei ole vielä lainvoimainen.